**Nyamko Ana Sabuni** (s. 31. maaliskuuta 1969 Bujumbura, Burundi) on ruotsalainen liberaalin puolueen poliitikko ja puolueensa entinen puheenjohtaja (2019–2022). 

Hänet valittiin Ruotsin valtiopäiville vuoden 2002 vaaleissa ja nimitettiin Reinfeldtin hallituksen integraatio- ja tasa-arvoministeriksi 6. lokakuuta 2006. Vuoden 2010 valtiopäivävaalien jälkeen integraatio- ja tasa-arvoministerin salkut erotettiin toisistaan, ja Sabuni jatkoi tasa-arvoministerinä. Tammikuussa 2013 Sabuni erosi ministerin paikaltaan, koska hän aikonut asettua ehdolle vuoden 2014 valtiopäivävaaleissa. Sabuni kertoi astuvansa sivuun, jotta hänen seuraajansa pystyy pääsemään sisään tehtävään hyvissä ajoin ennen vaaleja.

Elämä
-----

Nyamko Sabuni syntyi Burundin pääkaupungissa Bujumburassa, jossa hänen Zairesta kotoisin oleva vasemmistolainen poliitikkoisänsä asui maanpaossa. Sabunin isä on kristitty ja äiti muslimi. Perhe sai turvapaikan Ruotsista vuonna 1981, ja Sabuni kasvoi Kungsängenissä.

Sabuni valmistui Upplands-Bro -lukion luonnontieteelliseltä linjalta vuonna 1989. Hän opiskeli lakia Uppsalan yliopistossa, muuttopolitiikkaa Mälarinlaakson korkeakoulussa Eskilstunassa ja viestintää Tukholmassa.

Sabuni oli naimisissa ruotsalaisen Carl Bergquistin kanssa, ja heillä on kaksoset. Nyamko ja Carl erosivat vuonna 2012. Sabuni on kuvaillut itseään ei-uskonnolliseksi.

Poliittinen ura
---------------

Puolalainen toimittaja Paweł Rogaliński, Nyamko Sabuni ja Mara Carfagna kuvattuna vuonna 2009
Sabuni oli Kansanpuolue liberaalien nuorisojärjestön johtokunnassa vuosina 1996–1998. Hän on maininnut yhdeksi syyksi politiikassa mukana oloonsa norsunluurannikkolaisen pakolaisen Gerard Gbeyon murhan, jonka teki ruotsalainen rasisti Klippanissa vuonna 1995. Sabuni valittiin Ruotsin valtiopäiville ensimmäisen kerran vuoden 2002 vaaleissa.

Sabuni on puhunut naisten sukupuolielinten silpomista ja kunniamurhia vastaan. Hän on myös ajanut kieltoa alle 15-vuotiaiden tyttöjen hijabin käyttämiselle ja ehdottanut kunniamurhien sisällyttämistä itsenäiseksi kappaleeksi Ruotsin rikoslakiin. Heinäkuussa 2006 julkaistiin hänen kirjansa *Flickorna vi sviker* (suom. *Tytöt, joita petämme*), joka kertoo Ruotsin naisista, jotka elävät kunniaväkivallan uhan alla.

Sabuni valittiin integraatio- ja tasa-arvoministeriksi 6. lokakuuta 2006 ollen ensimmäinen tummaihoinen Ruotsin ministeri.

Ruotsin muslimit ovat vastustaneet Sabunin asemaa integraatio- ja tasa-arvoministerinä ja syyttäneet tätä islamofobiasta ja populismista. Saamiensa uhkausten takia Sabuni oli poliisin ympärivuorokautisessa suojeluksessa ja hänen aikataulunsa poistettiin hallituksen sivuilta.

Bibliografia
------------

* *Flickorna vi sviker: om hederskultur i Sverige* (2006)
* *Det nya Sverige: min vision. min väg* (2010)

Lähteet
-------

1. ↑  Ruotsin tasa-arvoministeri jättää hallituksen Iltalehti. Viitattu 21.1.2013.
2. 1 2  Lyall, Sarah: Sweden’s Lightning Rod in a Storm Over Assimilation *The New York Times*.  13.1.2007. Viitattu 12.4.2009. (englanniksi)
3. ↑  Nyamko Sabuni (L)  2020. Sveriges Riksdag. Viitattu 25.4.2020. (ruotsiksi)
4. ↑  Karlsson, Pär: Nyamko Sabunis äktenskap är över *Aftonbladet*.  20.12.2012. Viitattu 25.4.2020. (ruotsiksi)
5. ↑  Bratt, Peter: Dotter till vänsterman skarp röst i folkpartiet *Dagens Nyheter*.  1.7.2004. Viitattu 14.4.2009. (ruotsiksi)
6. 1 2  Savage, James: Youth and diversity sets new government apart *The Local*.  6.10.2006. Viitattu 14.4.2009. (englanniksi)
7. ↑  Protest mot utnämning av Nyamko Sabuni till Integrations och Jämställdhetsminister!! *IslamGuiden*.  2006.  Arkistoitu 6.2.2012. Viitattu 14.4.2009. (ruotsiksi)
8. ↑  Savage, James: Sabuni 'threats' lead to raised security  6.3.2007. The Local. Viitattu 9.7.2009. (englanniksi)

Aiheesta muualla
----------------

* Kuvia tai muita tiedostoja aiheesta **Nyamko Sabuni** Wikimedia Commonsissa

* Nyamko Sabuni Ruotsin valtiopäivien sivustolla (ruotsiksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat
* Tšekki

 |

 |